Bejaarde sterf toe bakkie bo-op hom belandDie ongeluk het op die N3 by Pietermaritzburg gebeur. Foto: ER24 ŉ Bejaarde man is dood en sy vrou ernstig beseer toe ŉ voertuig bo-op hulle beland het op die N3 naby die Peter Brown-afrit in Town Hill, Pietermaritzburg. Werner Vermaak, ER24-woordvoerder, sê hul paramedici en dié van ander nooddienste het Vrydag omstreeks 08:00 op die toneel aangekom toe hulle ŉ bakkie op sy sy aantref en nog ŉ voertuig met skade ŉ entjie verder. Omstanders het vertel dit het gelyk asof die ligtemotorvoertuig onklaar geraak het kort voor die ongeluk gebeur het, sê Vermaak. Albei die bejaardes wat in dié motor onderweg was, het reeds uit hul kar geklim toe die bakkie omgeslaan en bo-op hulle beland het. Teen die tyd dat nooddienste op die toneel aangekom het, het ŉ insleepdiens reeds die bakkie van die egpaar verwyder. “Ongelukkig was die man se beserings noodlottig en niks kon vir hom gedoen word nie,” sê Vermaak. “Hy is later op die toneel dood verklaar.” Sy vrou is eers vir veelvuldige beserings behandel, waarna daar met haar hospitaal toe gejaag is. Die bestuurder van die bakkie het net geringe beserings opgedoen en is ook na ŉ hospitaal gebring. Vermaak sê die presiese omstandighede van die ongeluk en wat daartoe aanleiding gegee het, is nog nie bekend nie. Wetstoepassers was op die toneel om die voorval te ondersoek.